
Р Е Ш Е Н И Е
№ РС-641-21-094
Днес, 24.11.2021 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество и е образувано въз основа на Решение №416-К/08.09.2021г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-641/29.07.2021г. 
Сигналът е подаден против Владимир Даскалов – общински съветник в Общински съвет Л..
По същество, твърденията в сигнала са, че председателят на Общински съвет Л. отсъства от проведено на 13.07.2021г. заседание на Общински съвет Л. и в тази връзка Владимир Даскалов предлага правила, по които да се избере председателстващ на заседанието. Приети са Решения №278 и №279 на Общински съвет Л. Твърди се, че Владимир Даскалов е брат на съпругата на кмета И.Г. Излагат се твърдения за наличие на конфликт на интереси, тъй като предложенията за решения са внесени от кмета на Община Л. и са подписани от Даскалов като председателстващ заседанието.
Към сигнала са приложени препис от протокол №30/13.07.2021г. на Общински съвет Л., Решение №278/13.07.2021г. и Решение №279/13.07.2021г. на Общински съвет Л.
С оглед твърденията в сигнала, Комисията е изискала и събрала следните доказателства: писмо вх. № ЦУ01-22351/18.10.2021г. на КПКОНПИ с приложения – клетвен лист и удостоверение на ОИК Л. за избор на Владимир Даскалов за общински съветник в Общински съвет Л., Решение №278 от 13.07.2021г. и  Решение №279 от 13.07.2021г. на Общински съвет Л., Протокол №30 от проведено заседание на 13.07.2021г. на Общински съвет Л., с поименен списък на гласувалите общински съветници по Решение №278 от 13.07.2021г. и Решение №279 от 13.07.2021г. на Общински съвет Л., постъпилите предложения, включени в дневния ред на заседание на Общински съвет Л., проведено на 13.07.2021г. – 5 /пет/ броя.; писмо вх. № ЦУ01-21523#3/12.11.2021г. на КПКОНПИ.
Служебно е направена справка в НБД „Население“, интернет страницата на Община Л.
След като обсъди събраните в хода на административното производство доказателства, комисията установи следното от фактическа страна:
Владимир В. Даскалов e общински съветник в Общински съвет Л. за мандат 2019г. – 2023г., видно от удостоверение за избран общински съветник №3/06.11.2019г. на ОИК Л. и клетвен лист от 06.11.2019г., подписан от Даскалов.
На 13.07.2021г. се провежда заседание на Общински съвет Л. на основание чл.23, ал.4, т.1 от ЗМСМА. Видно от протокол №30/13.07.2021г. от проведеното заседание, поради отсъствието на д-р Д.Д. – председател на Общински съвет Л., инж. Владимир Даскалов предлага, на основание чл.24, ал.4 от ЗМСМА да се определи общински съветник от присъстващите на заседанието, който да председателства същото. Даскалов разяснява процедурата като указва, че е необходимо да се гласува самата процедура по избора на общинския съветник, който да председателства заседанието, след това прави предложение изборът на председателстващ да се извърши чрез явно гласуване като предложенията да бъдат подложени на гласуване по реда на тяхното постъпване. За избран да се смята кандидатът, получил повече от половината от гласовете на присъстващите общински съветници. Всеки от общинските съветници може да гласува само за един от предложените кандидати. В случай, че първият кандидат получи необходимия брой гласове, т. е. повече от половината от присъстващите гласове да не се преминава към гласуване на следващ кандидат. В тази връзка се гласува решение относно: определяне на реда за избор на председателстващ заседанието на Общински съвет Л. на 13.07.2021г.
Видно от протокол №30/13.07.2021г. от проведеното заседание на Общински съвет Л., на основание чл.21, ал.2 от ЗМСМА във връзка с чл.24, ал.4, предложение второ от ЗМСМА, Общински съвет Л. приема Решение №278 от 13.07.2021г., с което се определя следния ред за провеждане на избор за председателстващ заседанието на Общински съвет Л. на 13.07.2021г.: 1. Предложения за председателстващ заседанието на Общински съвет Л. могат да бъдат правени от всеки от присъстващите общински съветници. 2. Изборът за председателстващ заседанието се извършва чрез явно гласуване, поотделно за всеки предложен кандидат. За избран се смята кандидатът, получил повече от половината от гласовете на присъстващите съветници. В случай, че първият предложен кандидат получи необходимия брой гласове не се преминава към гласуване на следващия кандидат. 3. Председателстващият ръководи заседанието и удостоверява с подписа си съдържанието на протокола от заседанието на общинския съвет и взетите решения. Видно от списъка с поименно гласувалите Решение №278 от 13.07.2021г., с което се определя редът за провеждане на избор за председателстващ заседанието на Общински съвет Л. на 13.07.2021г., същото е прието с 13 гласа „за“, „против“ – няма и „въздържали се“ – няма. Владимир Даскалов, в качеството си на общински съветник е участвал в заседанието и е упражнил правото си на глас, като е гласувал „за“ приемането на решението.
След приемането на Решение №278 от 13.07.2021г., видно от протокол №30/13.07.2021г. от проведеното заседание на Общински съвет Л., инж. Владимир Даскалов е предложен за председателстващ заседанието, като други предложения няма с мотива, че Даскалов е с опит. В тази връзка се гласува решение относно избиране на общински съветник, който да председателства заседанието на Общински съвет Л. на 13.07.2021г. Видно от протокол №30/13.07.2021г. от проведеното заседание на Общински съвет Л., на основание чл.24, ал.4, предложение второ от ЗМСМА и Решение №278 от 13.07.2021г. на Общински съвет Л. и след проведени разисквания и гласуване, Общински съвет Л. приема Решение №279 от 13.07.2021г., с което се избира общинския съветник Владимир Даскалов да председателства и води заседанието на Общински съвет Л. на 13.07.2021г. Същото е прието с 13 гласа „за“, „против“ – няма и „въздържали се“ – няма. Владимир Даскалов, в качеството си на общински съветник е участвал в заседанието и е упражнил правото си на глас, като е гласувал „за“ приемането на решението.
Видно от протокол №30/13.07.2021г. от проведеното заседание на Общински съвет Л., в изпълнение на Решение №279 от 13.07.2021г. на Общински съвет Л., Владимир Даскалов открива заседанието на Общинския съвет и прави предложение към планувания дневен ред за заседанието и да се включат допълнително получени 4 броя предложения от кмета, както следва: Предложение с вх. №ОбС-128/06.07.2021г.относно „Освобождаване от арендно плащане за необработваеми площи, по отношение на които арендатори на земеделска земя общинска собственост поемат задължение за привеждането им в съответствие с изискванията за включването им в специализирания слой „площи, подходящи за подпомагане“, предложение с вх. №ОбС-129/06.07.2021г. относно „Разсрочване на натрупани задължения за наем или аренда на земеделска земя общинска собственост“, предложение с вх. №ОбС-132/13.07.2021г. относно „Определяне на представител на Община Л. в извънредно присъствено заседание на Общото събрание на Асоциация по ВиК на обособената територия, обслужвана от „ВиК“ АД- гр. Л.“ и предложение с вх. №ОбС-133/13.07.2021г. „Създаване на нова локализационна единица и включването ѝ в националния класификатор на настоящите и постоянните адреси в Република България в гр. Л., общ. Л., обл. Ловеч“. След проведено явно гласуване при кворум 13, „за“ – 13, „против“ – няма и „въздържали се“ – няма, Общински съвет Л. приема решение гореописаните предложения да бъдат включени за разглеждане към проекта на дневен ред. Владимир Даскалов, в качеството си на общински съветник е упражнил правото си на глас, като е гласувал „за“ приемането на решението.
С явно гласуване при кворум 13, „за“ – 13, „против“ – няма и „въздържали се“ – няма, Общински съвет Л. приема решение заседанието да протече при следния дневен ред:
1. Отдаване под аренда на имоти частна общинска собственост- земеделски земи с начин на трайно ползване- ниви, лозя, овощни градини, трайни насаждения посредством публично оповестен конкурс за всички землища в Община Л. - вх. №ОбС-127/05.07.2021г. от кмета на Община Л. – И.Г.;
2. Освобождаване от арендно плащане за необработваеми площи, по отношение на които арендатори на земеделска земя общинска собственост поемат задължение за привеждането им в съответствие с изискванията за включването им в специализирания слой „площи, подходящи за подпомагане“- вх. №ОбС-128/06.07.2021г. от кмета на Община Л. – И.Г.;
3. Разсрочване на натрупани задължения за наем или аренда на земеделска земя общинска собственост - вх. №ОбС-129/06.07.2021г. от кмета на Община Л. – И.Г.;
4. Определяне на представител на Община Л. в извънредно присъствено заседание на Общото събрание на Асоциация по ВиК на обособената територия, обслужвана от „ВиК“ АД- гр. Л. - вх. № ОбС-132/13.07.2021г. от кмета на Община Л. – И.Г.;
5. Предложение с на Общински съвет Л. относно Създаване на нова локализационна единица и включването ѝ в националния класификатор на настоящите и постоянните адреси в Република България в гр. Л., общ. Л., обл. Ловеч - вх. №ОбС-133/13.07.2021г. от кмета на Община Л. – И.Г.;
6. Изказвания, мнения, становища на граждани.
Владимир Даскалов, в качеството си на общински съветник е упражнил правото си на глас, като е гласувал „за“ приемането на решението.
Приети са следните решения по Протокол №30/13.07.2021г. от проведеното заседание на Общински съвет Л.: по предложение с вх. №ОбС-127/05.07.2021г. на Общински съвет Л. – Решение №280, с което се дава съгласие да се отдадат под аренда земеделските земи от ОПФ, които не са отдадени под наем или аренда, както и такива, чиито договори изтичат през текущата стопанска година чрез публично оповестен конкурс за всички землища в Община Л., по предложение с вх. №ОбС-128/06.07.2021г. на Общински съвет Л. – Решение №281, с което се дава съгласие арендатори или наематели на земеделска земя общинска собственост да бъдат освободени от арендно плащане за срок от 3 години за земите, които са необработваеми, по предложение с вх. №ОбС-129/06.07.2021г. на Общински съвет Л. – Решение №282, с което се дава съгласие за разсрочване на натрупани задължения за наем или аренда на земеделска земя общинска собственост, по предложение с вх. №ОбС-132/13.07.2021г. на Общински съвет Л. – Решение №283, с което се определя представител на Община Л. в извънредно присъствено заседание на Общото събрание на Асоциация по ВиК на обособената територия, обслужвана от „ВиК“ АД- гр. Л. и по предложение с вх. № ОбС-133/13.07.2021г. на Общински съвет Л. - Решение №284, с което се дава съгласие за създаване на нова локализационна единица и включването ѝ в националния класификатор на настоящите и постоянните адреси в Република България в гр. Л., общ. Л., обл. Ловеч. Владимир Даскалов, в качеството си на общински съветник е упражнил правото си на глас, като е гласувал „за“ приемането на всяко едно от описаните решения.
Протокол №30/13.07.2021г. от проведеното заседание на Общински съвет Л., ведно с взетите решения са подписани от Владимир Даскалов, в качеството му на председателстващ заседанието.
От направената справка за съпруга и родствени връзки за роднини по права линия, по съребрена линия – до четвърта степен, включително и по сватовство – до втора степен, се установи, че Владимир Даскалов има сестра – М.Г., чийто съпруг е И.Г.
Видно от писмо с вх. № ЦУ01-22351/18.10.2021г. на КПКОНПИ, за участието си в проведеното на 13.07.2021г. заседание на Общински съвет Л., Владимир Даскалов е получил единствено предвиденото в чл.34 от ЗМСМА възнаграждение, като не е получил допълнително възнаграждение за това, че е председателствал и водил посоченото заседание.
Видно от писмо с вх. № ЦУ01-21523#3/12.11.2021г. на КПКОНПИ, Владимир Даскалов не е заявявал участие в обявени конкурси за отдаване под аренда на общинска земя, открити във връзка с Решение №280/13.07.2021г. на Общински съвет Л. и не са сключвани договори за аренда и/или наем на земеделска земя от общинския поземлен фонд с него. Владимир Даскалов и Община Л. не са сключвали договори за отдаване под наем или аренда на земеделска земя – общинска собственост.

Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на общински съветник, Владимир Даскалов е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
От справка в НБД „Население“ се установи наличие на родство по сватовство от втора степен, между Владимир Даскалов и И.Д.Г., което обуславя свързаност по смисъла на на §1 т.15, б. „а“ от ДР на ЗПКОНПИ.
Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо висша публична длъжност упражнява правомощия или изпълнява задължения по служба повлияно от частен интерес.
Съгласно Закона за местното самоуправление и местната администрация (ЗМСМА) в изпълнение на правомощията си общинският съвет приема правилници, наредби, инструкции, решения, декларации и обръщения. Кметът на общината ръководи цялата изпълнителна дейност на общината, осигурява организационно-техническото обслужване на общинския съвет и участва в заседанията му с право на съвещателен глас. Съгласно разпоредбата на чл.33, ал.1 от ЗМСМА, общинският съветник има право да бъде избиран в състава на постоянни и временни комисии на съвета, да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения, да участва в обсъждането и решаването на всички въпроси от компетентността на съвета, да отправя питания към кмета. Председателят на съвета свиква съвета на заседание, ръководи подготовката на заседанията на съвета, ръководи заседанията на съвета, координира работата на постоянните комисии, подпомага съветниците в тяхната дейност,  представлява съвета пред външни лица и организации, удостоверява с подписа си съдържанието на приетите от Общинския съвет актове, както и протоколите от заседанията на Общинския съвет. Видно от чл.24, ал.4 от ЗМСМА при предсрочно прекратяване на правомощията на председателя, при негово отсъствие, както и при обсъждане на дейността му, заседанието на съвета се председателства от избран съветник или от заместник-председател, ако има избран такъв.
В качеството си на общински съветник в Общински съвет Л. Владимир Даскалов е упражнил правомощия по служба, като е гласувал Решение №278 от 13.07.2021г., с което се определя дневният ред за провеждане на избор за председателстващ заседанието на Общински съвет Л. на 13.07.2021г., гласувал е Решение №279 от 13.07.2021г., с което се избира общинския съветник Владимир Даскалов да председателства и води заседанието на Общински съвет Л. на 13.07.2021г., както и Решения №280, 281, 282, 283, 284 и 285 по протокол №30 от 13.07.2021г., включени за разглеждане в дневният ред по предложение на кмета на Община Л. – И.Г. Даскалов, в качеството си на „председателстващ заседанието на ОбС“ е утвърдил Протокол №30/13.07.2021г., ведно с всички решения, взети по протокола от проведеното заседание на Общински съвет Л.
Упражнените правомощия от страна на Владимир Даскалов, в качеството му на общински съветник при гласуване на Решение №278 по протокол №30 от 13.07.2021г., не са в негов личен интерес. С така приетото решение се определя дневният ред за провеждане на избор за председателстващ на заседанието на 13.07.2021г., т.е. същото е процедурно решение и не би могло да бъде основание за наличие на частен интерес, който да доведе до облага, била тя от материален или нематериален характер за Владимир Даскалов.
Упражнените правомощия от страна на Владимир Даскалов, в качеството му на общински съветник при гласуване на Решение №279 по протокол №30 от от 13.07.2021г., не са в негов личен интерес. С цитираното решение е избран общинският съветник, който ще председателства заседанието еднократно. Единственото Владимир Даскалов е бил предложен за „председателстващ заседанието“ и то от друг общински съветник. Освен това, видно от писмо с вх. № ЦУ01/22351/18.10.2021г. на КПКОНПИ, Владимир Даскалов е получил единствено предвиденото в чл.34 от ЗМСМА възнаграждение, като не е получил допълнително възнаграждение за това, че е председателствал и водил посоченото заседание. С оглед изложеното, не би могъл да се обоснове частен интерес за Даскалов. 
По отношение на факта, че Владимир Даскалов, в качеството му на общински съветник е упражнил правомощия по служба като е гласувал за приемането на решения по предложения, внесени от кмета на Община Л. – И.Г., а именно Решения №280, 281, 282, 283, 284 и 285 по протокол №30 от 13.07.2021г., не би могло да доведе до извода за наличие на частен интерес за Даскалов, тъй като самите предложения са направени от кмета на Община Л. преди избора на Даскалов за председателстващ заседанието. Видно от събраните по преписката доказателства, а именно писмо с вх. № ЦУ01-21523#3/12.11.2021г. на КПКОНПИ, Владимир Даскалов не е заявявал участие в обявени конкурси за отдаване под аренда на общинска земя, открити във връзка с Решение №280/13.07.2021г. на Общински съвет Л. и не са сключвани договори за аренда и/или наем на земеделска земя от общинския поземлен фонд. Изрично е посочено, че Владимир Даскалов и Община Л. не са сключвали договори за отдаване под наем или аренда на земеделска земя – общинска собственост., т.е. Владимир Даскалов няма частен интерес от приетите решения.
За това, че Владимир Даскалов е утвърдил протокола, ведно с приетите решения от проведеното на 13.07.2021г. заседание на Общински съвет Л. следва да се отбележи, че Даскалов е упражнил това правомощие, в качеството си на общински съветник, избран да председателства заседанието. Утвърждаването на протокола е процедурен акт с оглед легитимиране на проведеното заседание на Общински съвет Л. Приетите решения на проведеното заседание на 13.07.2021г. на Общински съвет Л. не са в частен интерес, както на Даскалов, така и на свързаното с него лице - кмета на Община Л. – И.Г., от което следва изводът, че и утвърждаването на протокола, ведно с приетите решения не са в техен частен интерес.
Горното налага извода, че по отношение на Владимир Даскалов, в качеството му на общински съветник в Общински съвет Л. липсва един от елементите на състава на конфликт на интереси по чл.52 от ЗПКОНПИ, а именно частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.

Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и ал.2 от ЗПКОНПИ,

РЕШИ:
НЕ УСТАНОВЯВА конфликт на интереси по отношение на Владимир Даскалов с ЕГН ***, общински съветник в Общински съвет Л. и лице, заемащо висша публична длъжност по чл.6, ал.1, т.32 от ЗПКОНПИ, във връзка с гласуване на Решения №278, 279, 280, 281, 282, 283, 284 и 285 по протокол №30 от 13.07.2021г., както и с утвърждаването на протокол № 30/13.07.2021г. от проведеното заседание на Общински съвет Л., поради липса на частен интерес - негов или на свързано с него лице по смисъла на §1, т.15 от ДР на ЗПКОНПИ.
Препис от решението да се изпрати на Окръжна прокуратура – Л., с оглед преценка за реализиране на правомощията по чл.76, ал.2 от ЗПКОНПИ.
Препис от решението да се изпрати на Владимир Даскалов – общински съветник в Ообщински съвет Л., на основание чл.75, т.1 от ЗПКОНПИ.

	С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.

КОМИСИЯ:

ЗАМЕСТНИК - ПРЕДСЕДАТЕЛ:……/П/….….…/АНТОН СЛАВЧЕВ/

ЧЛЕН:………………………….…../П/……..../АНТОАНЕТА ЦОНКОВА/

ЧЛЕН:…………………...…………/П/………........…./ПЛАМЕН ЙОЦОВ/

ЧЛЕН:…………………………/П/………………..../СИЛВИЯ КЪДРЕВА/

